10/01/2017 | Administración LocalMunicipal
Monfero
Elaboración listaxes para contratacións de peóns

A Xunta de Goberno local deste Concello, na sesión celebrada o 28 de decembro de 2016, acordou convocar o proceso para a elaboración de listaxe de aspirantes para posibles contratacións de Peóns, de acordo coas bases que se publican deseguido. Estas bases teñen por obxecto regular o sistema de selección para a confección de Listaxes de aspirantes para a formalización de contratos de duración determinada de persoal laboral temporal, mediante un procedemento áxil que respecte os principios de transparencia, igualdade, mérito, capacidade e publicidade, na categoría profesional de PEÓN, para atender as necesidades que teña o Concello, desta clase de persoal, para a realización de distintas obras ou prestación de servizos municipais, Programas ou Plans de Emprego, de Prevención de Incendios e outros, financiados por outras administracións ou con financiación propia, nos que sexa necesario este persoal. No caso das contratacións para os programas ou plans de emprego, que así o esixan, utilizaranse as listaxes para a selección municipal entre os candidatos preseleccionados enviados polo INEM ou o Servizo Galego de Colocación. Así mesmo, teranse previamente en conta as características de selección específicas esixidas nas correspondentes convocatorias, de ser o caso. As obras ou servizos terán autonomía e substantividade propia dentro da actividade normal da empresa, agás nos casos de substitución de persoal. A Convocatoria anunciarase mediante publicación dun anuncio no Boletín Oficial da Provincia da Coruña, no taboleiro de anuncios municipal, e na páxina web do concello: www.concellodemonfero.com.Co resultado do proceso selectivo confeccionarase a listaxe de aspirantes que o superaron, por orde de puntuación, procedéndose, no seu momento, á súa contratación de forma correlativa e decrecente, en función das necesidades que xurdan. Non obstante, a Corporación poderá establecer un procedemento de selección, concreto e diferenciado, cando se requira un perfil profesional máis específico. As listaxes permanecerán en vigor até que se acorde a súa renovación ou até que se celebren outras probas selectivas específicas, e perderán validez as que até ese momento estivesen vixentes, pero sen que iso afecte ao persoal contratado en virtude delas e durante a súa vixencia. O cometido funcional do posto versará sobre a realización das funcións e tarefas que lle son propias, dirixidas ao mantemento de edificios, inmobles, instalacións, vías, dotacións e equipamentos de titularidade municipal. Ademais das específicas que se poidan esixir nos programas para os que, no seu caso, se realicen estas contratacións, de maneira xeral, corresponderalle ao posto a realización das seguintes: - Labores de albanelería, fontanería, pintura, carpintería e electricidade. - Obras de limpeza, mantemento e conservación de camiños e vías públicas, cunetas e taxeas, ademáis das de sinalización. - Manexo de vehículos municipais para os que se encontre capacitado cando se lle requira. - Traballos de poda, xardinería ou desborce. - Montaxe, desmontaxe e traslado de carpas e mobiliario. - Labores de prevención e extinción de incendios. - Prestación de servizos municipais: Recollida de residuos, limpeza viaria … Así mesmo, realizará aquelas tarefas que lle poidan asignar os órganos municipais competentes para a satisfación das necesidades propias do servizo de obras e medio ambiente, ou dos programas que, no seu caso, rexan estas contratacións. Para participar no proceso selectivo, os/as aspirantes deberán reunir os requisitos que a continuación se indican, referidos todos e cada un deles á data de remate do prazo de presentación de solicitudes: a) Teren nacionalidade española ou seren nacionais dalgún dos estados membros da Unión Europea ou nacionais daqueles Estados aos que se refire e nas condicións que establece o artigo 57 do Real Decreto Lexislativo 5/2015, polo que se aproba o texto refundido da Lei do estatuto Básico do Empregado Público. b) Teren cumpridos dezaseis anos e non exceder a idade máxima de xubilación forzosa. c) Non se esixe titulación académica específica por tratarse dun posto do grupo E (outras agrup. Profesinais). d) Non ter sido separado mediante expediente disciplinario do servizo de calquera das Administracións Públicas ou dos órganos constitucionais ou estatutarios das comunidades autónomas, nin atoparse en inhabilitación absoluta ou especial para empregos ou cargos públicos por resolución xudicial. No suposto de ser nacional doutro Estado, non atoparse inhabilitado ou en situación equivalente nin ter sido sometido a sanción disciplinaria ou equivalente que impida, no seu Estado, nos mesmos termos, o acceso ao emprego público. e) Non atoparse incurso en causa de incompatibilidade ou incapacidade. Para participar no proceso selectivo deberán aboarse, en concepto de taxas de exame, 15 euros. Porén, segundo o que establece o artigo 24.4 do Real decreto lexislativo 2/2004, do 5 de maio, polo que se aproba o texto refundido da lei reguladora das facendas locais, e a correspondente ordenanza fiscal: – Terán unha redución do 30% da taxa, as persoas que sexan membros de familias numerosas de carácter xeral e especial, de conformidade co que dispón a Lei 40/2003, do 18 de novembro de protección de familias numerosas. Tal condición deberá acreditarse mediante o orixinal ou unha copia compulsada do título oficial establecido para o efecto. – Terán unha redución do 40% da taxa, as persoas cunha discapacidade igual ou superior ao 33 por cento. Esta condición acreditarase mediante o orixinal ou unha copia compulsada do certificado de minusvalía emitido pola Dirección Xeral de Servizos Sociais, que deberá estar actualizado na data de finalización do prazo de presentación das solicitudes. – Terán unha redución do 50% da taxa as persoas que figuren como demandantes de emprego en situación de desemprego durante o prazo de, polo menos, 12 meses anteriores á data da convocatoria. Para gozar desta bonificación, será requisito que, durante estes 12 meses, non rexeitasen ningunha oferta de emprego axeitada nin se negasen a participar, agás causa xustificada, en accións de promoción e formación, e que carezan do dereito de prestación por desemprego e de rendas superiores, no cómputo mensual, ao salario mínimo interprofesional. Estas condicións acreditaranse por medio de certificacións emitidas pola administración competente no momento da solicitude. Os beneficios fiscais anteriores non terán carácter acumulativo polo que, nos supostos de concorrencia de diversas causas que sexan a orixe do dereito a demandar os beneficios citados, a persoa interesada deberá optar só por un deles. No caso de que a persoa interesada non exercese a opción anterior, considerarase de oficio por orde de preferencia decrecente no que se encontre debidamente xustificado ou lle resulte máis favorable. As instancias solicitando tomar parte nos procesos selectivos, co modelo oficial ou normalizado que figura como anexo I destas bases, dirixiranse á Alcaldía da Corporación e presentaranse no Rexistro Xeral do Concello, debidamente cumprimentadas, durante o prazo de 10 días naturais, contados dende o seguinte hábil ao da publicación do anuncio da convocatoria no BOP. Poderán, así mesmo, remitirse as instancias na forma prevista no artigo 16.4 da Lei 39/2015. Se consonte este precepto se presentara a instancia vía correo, deberá aparecer o selo da correspondente oficina de correos na devandita solicitude. Noutro caso, só a data de inscrición da instancia no rexistro xeral do Concello será a que se teña en conta para todos os efectos. Non se admitirán as solicitudes que non se formulen no modelo oficial que figura como anexo I nin as que se reciban no Concello unha vez aprobada pola Alcaldía a lista de aspirantes admitidos/as e excluídos/as definitiva, se for o caso, con independencia do procedemento utilizado para envialas. Para ser admitido para tomar parte no proceso de selección, bastará con que os/as aspirantes manifesten nas súas instancias que reúnen todos e cada un dos requisitos esixidos na base Sexta desta convocatoria, referidos ao día no que remate o prazo de presentación de solicitudes, debendo presentar xunto coa solicitude, a seguinte documentación: - Fotocopia compulsada do DNI ou Tarxeta de Residente. - Xustificante de abono da taxa de dereitos de exame. - Relación dos méritos que aleguen os/as aspirantes, pola orde que se establece nesta convocatoria. Canda a dita relación, uniranse os documentos xustificativos destes (orixinais ou fotocopias compulsadas). Non se tomarán en consideración nin se avaliarán aqueles méritos que non queden debidamente acreditados na forma que se establece nesta convovatoria. A documentación que se presente deberá estar numerada correlativamente. O segundo día hábil seguinte a aquel no que finalice o prazo de presentación de solicitudes (agás sábado), como máximo, acordarase, por Resolución da Alcaldía, a admisión e exclusión de candidatos/as, se for o caso, e publicarase inmediatamente a lista de admitidos/as e excluidos/as no taboleiro de anuncios municipal, con indicación do día e hora estimada para o inicio das probas de selección (en función do número de candidatos/as admitidos/as), procurando que non se demore máis de cinco días hábiles, e así mesmo determinará a composición do órgano de selección. Durante o prazo dos dous días hábiles seguintes poderanse presentar reclamacións, que, do mesmo xeito, serán resoltas por resolución da Alcaldía o día hábil seguinte (excepto sábado) a aquel no que finalice o dito prazo. O resultado, no caso de que houbese modificacións ou reclamacións, publicarase inmediatamente no Taboleiro de Anuncios do Concello. O órgano de selección será colexiado e, como mínimo, constará dun Presidente, tres Vogais e un Secretario, que serán designados por resolución da Alcaldía de acordo co disposto polo art.60 do Real Decreto Lexislativo 5/2015, polo que se aproba o texto refundido da Lei do estatuto Básico do Empregado Público. A súa composición axustarase aos principios de imparcialidade e profesionalidade dos seus membros, que será esixible a todos e cada un deles individualmente considerados, ben polos coñecementos profesionais que posúan da materia de que se trate ou polos seus coñecementos específicos sobre selección de persoal, e tenderase, así mesmo, á paridade entre muller e home. Deberán posuír titulación ou especialización igual ou superior á esixida para o acceso á praza convocada. O persoal de elección ou de designación política, os funcionarios interinos e o resto do persoal eventual non poderán formar parte deles. A pertenza aos órganos de selección será sempre a título individual, non puidendo ostentarse en representación ou por delegación de ninguén. Os membros do tribunal deberán absterse de formar parte destes e de intervir cando concorra algunha das circunstancias sinaladas no artigo 23.2 da Lei 40/2015. Tampouco poderán formar parte do tribunal os funcionarios que realizasen tarefas de preparación de aspirantes a probas selectivas nos cinco anos anteriores á publicación da correspondente convocatoria. Os membros do tribunal que estean incursos nalgunha desas causas deberán comunicalo inmediatamente á autoridade convocante, quen resolverá o procedente. Os aspirantes poderán recusar aos membros dos tribunais, de acordo co establecido no artigo 24 da Lei 40/2015. O órgano de selección non poderá constituirse nin actuar sen a asistencia de máis da metade dos seus membros, titulares ou suplentes, indistintamente. Poderá dispor a incorporación de asesores especialistas se así o estiman necesario ou adecuado, que actuarán con voz pero sen voto. Así mesmo resolverá todas as dúbidas que poidan xurdir na aplicación das presentes bases. No que respecta á súa constitución e formación de voluntad, rexerase pola Lei de procedemento administrativo, estando facultada para interpretar as presentes bases, así como para resolver todas as dúbidas e os problemas que se poideran plantexar. Concurso de méritos Os aspirantes alegarán os seus méritos e acompañarán coa solicitude os documentos que os acrediten, que se valorarán de acordo ao seguinte: - Polo coñecemento do municipio poderán concederse até 20 puntos. Entenderase que a persoa solicitante coñece o termo municipal de xeito suficiente no suposto de que se encontre empadroado no Concello de Monfero cunha antigüidade mínima de 3 anos, neste caso outorgaránselle 10 puntos. Así mesmo, entenderase que este coñecemento aumenta en función da antigüidade do empadroamento no Concello e outorgaráselle unha maior puntuación por cada ano máis de empadroamento que se acredite de acordo co seguinte: As/os aspirantes que non poidan acreditar o seu coñecemento do termo municipal na forma indicada poderán realizar unha proba escrita para acreditalo, se así o solicitaren expresamente, que se valorará de 0 a 20 puntos. As/os aspirantes que xa tiveran realizado esta proba anteriormente, poderán alegalo, e outorgaráselles, proporcionalmente, a mesma puntuación que a obtida no seu momento. Poderán, igualmente, realizar a proba escrita, se así o solicitan expresamente, coa finalidade de obter unha puntuación mellor. - Pola experiencia profesional no posto de PEÓN, OPERARIO, OFICIAL OU SIMILAR, nos ámbitos descritos na base cuarta, a xuizo do órgano de selección, con contrato laboral ou nomeamento como funcionario/a, poderá concederse até un máximo de 20 puntos, a razón de 0,20 puntos por cada período de 30 días de 8 h. A experiencia profesional xustificarase mediante un informe de vida laboral expedido pola Tesourería Xeral da Seguridade Social, no que se especifican os días cotizados en cada contrato, que serán os que teñan en conta (en períodos de 30 días) para valorar e puntuar a experiencia laboral. Dito informe irá acompañado dos contratos de traballo correspondentes, e dun documento aclaratorio no caso de que non especificasen o seu obxecto con claridade e precisión, e as súas prórrogas, no seu caso, ou un certificado da empresa ou un expedido pola Administración correspondente. - Por cursos de formación relacionados coas funcións descritas na base cuarta, a xuicio do órgano de selección e impartidos pola administración pública, universidades, centros públicos ou concertados e organismos oficiais dende o 01-01-2005, poderanse conceder un máximo de 5 puntos, valorando: - De máis de 100 horas de duración: 2,5 puntos por curso. - De máis de 50 horas e ata 100: 1,2 punto por curso. - De máis de 25 horas e ata 50: 0,50 puntos por curso. -Polo coñecemento acreditado do idioma galego, computándose o de maior nivel acreditado e concedéndose validez soamente aos cursos ou titulacións homologados pola Dirección Xeral de Política Lingüística da Consellería de Educación Universitaria, poderanse conceder un máximo de 5 puntos, valorando: - Celga 1: 1 puntos. - Celga 2: 2 puntos. - Celga 3: 3 punto. - Celga 4: 4 puntos. - Celga 5: 5 puntos - Por estar en posesión do permiso de conducir B1 concederanse 5 puntos. Os cursos xustificaranse mediante fotocopia dos certificados, diplomas, documentos ou títulos acreditativos. A posesión do permiso de conducir B acreditarase mediante unha fotocopia deste. Se os documentos acreditativos de calquera dos méritos alegados ofrecesen dúbidas, non se terán en conta os méritos que se pretendan acreditar. Non se admitirán copias nin fotocopias simples. Non se terán en conta os méritos que non se alegasen ou que non estean documentalmente acreditados. O órgano de selección poderá acordar a práctica das probas ou entrevistas, para aclaración de conceptos, que estime convenientes. Neste caso, a orde de actuación será a que estableza a correspondente resolución da Secretaría Xeral para a Administración Pública. O órgano de selección reunirase á hora determinada polo Sr. Alcalde de acordo co indicado na base sétima, e despois de ser anunciado no taboleiro de anuncios do Concello, para realizar a valoración dos méritos e propoñer á Alcaldía a aprobación da listaxe dos candidatos seguindo a orde de puntuación obtida. A puntuación final do proceso virá determinada pola suma das puntuacións obtidas por cada un dos méritos alegados e valorados, sendo a puntuación máxima total de 55 puntos. En caso de empates, estes resolveranse a favor dos aspirantes que maior puntuación obtivesen no apartado relativo á experiencia profesional e, de persistir, o órgano de selección efectuará un sorteo no momento. A orde definitiva dos aspirantes seleccionados virá determinada pola puntuación obtida ao final do concurso, sendo necesario obter un mínimo de 25 puntos para formar parte da listaxe. A listaxe de aspirantes será aprobada por resolución da Alcaldía e publicarase no Taboleiro de anuncios do Concello para os efectos de notificación a todas as persoas participantes e os demais interesados. Contra a resolución aprobatoria das listaxes, que agotará a vía administrativa, poderá interpoñerse un recurso contencioso-administrativo segundo o que dispón a normativa vixente. As incorporacións desde a Lista de Reserva para prestar servizos realizaranse por orde decrecente, segundo puntuación alcanzada no proceso selectivo polos aspirantes. Os chamamentos realizaranse pola Sección de Persoal a través do teléfono, fax ou correo electrónico declarados polos integrantes. Terá que constar no expediente, mediante anotación e coa confirmación do fax remitido ou correo electrónico. Ditos chamamentos realizaranse segundo a orde sinalada n o punto anterior, debendo o candidato presentarse no prazo de tres días naturais, salvo que o chamamento estableza outro diferente. No suposto de rexeitar a proposta telefonicamente ou de non comparecer no prazo sinalado, farase constar no expediente mediante dilixencia ao efecto. No caso de que os integrantes que foran obxecto de chamamento estivesen prestando servizos para a Corporación, de oficio, apreciará a Corporación o seu non chamamento, e se lle respectará a orde que lle corresponda unha vez finalizara a contratación ou nomeamento que imposibilitou o novo chamamento. Os datos que figuren na solicitude consideraranse válidos aos efectos de chamamento e notificación, sendo responsabilidade do interesado o erro na súa consignación debendo comunicar á Sección de Persoal calquera variación dos mesmos A orde de prelación das/os candidatas/os incluídas/os nas listaxes modificarase cos conseguintes chamamentos, de acordo coas seguintes regras: - Os/as que sendo chamados/as para facer efectiva a contratación ou nomeamento, renunciasen ao posto, manifestando o seu interese de continuidade na listaxe, perderán os seus dereitos, pasando a ocupar o último lugar das listas por un período dun ano. Se transcorrido ese período, os/as que sendo chamados/as para facer efectiva a contratación ou nomeamento, non se presentasen no prazo de 48 horas ou renunciasen ao posto, novamente, serán excluídos das listas. Exceptuaranse os casos de forza maior debidamente acreditados e apreciados libremente pola Alcaldía - Se o aspirante ao que corresponda non puidera ser nomeado por algunha causa xustificada, motivadamente apreciada pola Alcaldía, conservará a súa orde na listaxe. No caso contrario, será excluído dela. - Se calquera dos integrantes da listaxe renunciase a formar parte dela, ou unha vez nomeado renunciase, fose separado do servizo por razón disciplinaria ou por despedimento declarado procedente, será excluído da listaxe. - Os aspirantes nomeados, logo de finalizar o período de contratación, volverán ao posto que ocupaban na listaxe no momento de seren chamados. O aspirante que figure na Listaxe de Reserva, unha vez requirido pola Corporación e no prazo máximo de tres días, presentará os documentos que se especifican seguidamente, acreditativos de que posúe as condicións e reúne os requisitos esixidos na Convocatoria, salvo aqueles que presentara xunto coa solicitude: - Certificado médico acreditativo de posuír a capacidade funcional para o desenvolvemento das tarefas habituais da praza á que se aspira, e no que se fará constar que non se padece enfermidade ou limitación física ou psíquica incompatible coas funcións do posto. - Declaración de non ter sido separado mediante expediente disciplinario do servizo de calquera das Administracións Públicas ou dos órganos constitucionais ou estatutarios das Comunidades Autónomas, nin atoparse en inhabilitación absoluta ou especial para empregos ou cargos públicos por resolución xudicial. - Declaración xurada de non encontrarse incurso en ningunha causa de incapacidade e incompatibilidade de conformidade coa lexislación vixente. - Fotocopia do documento de afiliación á Seguridade Social, se for o caso. - Domiciliación de Nómina. O aspirante que, dentro do prazo indicado, achegase a documentación esixida, será nomeado, por resolución da Alcaldía, persoal laboral temporal do concello para o cargo para o que foi seleccionado e, previa sinatura do correspondente contrato (baixo a modalidade de duración determinada que se requira ao efecto, tendo en conta a causa e os prazos previstos na lexislación laboral ) e alta na Seguridade Social, haberá de incorporarse ao seu posto. Quen dentro do prazo de tres días indicado, salvo causa de forza maior, non presentara a documentación, non poderá ser contratado, quedando anuladas todas as actuacións, sen menoscabo da responsabilidade na que puidese incorrer por falsidade na súa instancia, pasando a ocupar o seu posto o seguinte candidato por orde da puntuación obtida. En todo o non previsto nas presentes bases estarase ao disposto en: - Lei 7/1985, do 2 de abril, reguladora das bases de réxime local. - Real decreto lexislativo 781/1986, do 18 de abril, polo que se aproba o texto refundido das disposicións vixentes en materia de réxime local - Real decreto lexislativo 5/2015, do 30 de outubro, polo que se aproba o texto refundido da Lei do estatuto básico do empregado público - Real decreto 364/1995, do 10 de marzo, polo que se aproba o Regulamento xeral de ingreso do persoal ao servizo da Administración Xeral do Estado e de provisión de postos de traballo e promoción profesional dos funcionarios civís da Administración Xeral do Estado. - Lei 39/2015, do 1 de outubro, do Procedemento Administrativo común das Administracións Públicas; Lei 40/2015, do 1 de outubro, de Réxime Xurídico do sector público - Decreto lexislativo 2/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade. A presente convocatoria, as súas Bases e todos os actos administrativos que da mesma se deriven poderán ser impugnados polos interesados nos casos e na forma dispostos na Lei 39/2015, do 1 de outubro, do procedemento administrativo das administracións públicas. D./D.ª ___________________________________________________________________ con DNI____________________, con domicilio para os efectos de notificación en _______________________________________________________________________________ teléfono/fax____________________ e correo electrónico __________________________ 1.-Que tiven coñecemento da convocatoria anunciada polo Concello de Monfero para tomar parte no proceso de elaboración de listaxe de aspirantes para o posto de Peón 2.-Que coñezo e acepto as bases que rexen a convocatoria e que reúno os requisitos esixidos.3.-Que estou capacitado/a para o desempeño do posto, no seu caso, e que non estou incurso/a en prohibición para me contratar nin me atopo en situación de incompatibilidade.4.-Que desexo tomar parte na convocatoria para o que achego a fotocopia compulsada do meu DNI ou Tarxeta de Residente.5.-Que no dorso relaciono os méritos que alego e achego a documentación acreditativa.6.-Que presento toda a documentación numerada correlativamente. Por iso, SOLICITO: Ser admitido/a no correspondente proceso selectivo. Monfero, ____ de _____________de 2016 SR. ALCALDE-PRESIDENTE DO CONCELLO DE MONFERO De conformidade co disposto na Lei orgánica 15/1999, de protección de datos de carácter persoal, informámoslle de que os datos recollidos neste documento formarán parte dun ficheiro automatizado, propiedade do Concello de Monfero, cuxa finalidade é a súa xestión para o correcto funcionamento deste. Vostede poderá exercer os dereitos de acceso, rectificación, cancelación ou oposición, segundo o disposto na Lei, se se pon en contacto co noso Dpto. de Dereitos. ARCO no seguinte enderezo: Rebordelo s/n, 15618 Monfero, A Coruña. Contra este acto que pon fin a vía administrativa, poderase interpor potestativamente o recurso de reposición ante o órgano que ditou o acto no prazo dun mes o día seguinte o da súa publicación no BOP ou ben o recurso contencioso-administrativo ante o Tribunal Superior de Xustiza de Galicia no prazo de dous meses contados dende o día seguinte de devandita publicación, sen prexuízo de interpor os recursos que se estimen máis axeitados. Monfero, 3 de xaneiro de 2017 O ALCALDE Andrés Feal Varela